b"\n_START_ARTICLE_\nEmblema d'It\xc3\xa0lia\n_START_SECTION_\nEscut de la marina\n_START_PARAGRAPH_\nDes del 1947, la marina de guerra (Marina Militare) utilitza un escut quarterat amb les armes de les antigues Rep\xc3\xbabliques Mar\xc3\xadtimes: el lle\xc3\xb3 de Sant Marc de Ven\xc3\xa8cia, la creu de gules sobre camper d'argent de G\xc3\xa8nova, la creu d'argent sobre camper d'atzur d'Amalfi i la creu d'argent sobre camper de gules de Pisa. L'escut est\xc3\xa0 timbrat per una corona rostrata mural, embellida per proes d'antics vaixells romans._NEWLINE_La marina mercant fa servir el mateix escut per\xc3\xb2 sense la corona i amb el lle\xc3\xb3 de Sant Marc sostenint l'Evangeli en comptes d'una espasa. Tots dos escuts es col\xc2\xb7loquen al centre de la bandera d'It\xc3\xa0lia en els vaixells com a pavell\xc3\xb3 militar i civil, respectivament._NEWLINE_Les altres forces armades, l'ex\xc3\xa8rcit de terra i el de l'aire i els carrabiners, tenen tamb\xc3\xa9 cadascuna els seus escuts respectius."